– Яшчэ са школы мяне прываблівала радыёаматарская справа, – распавядае Мікалай Леанідавіч. – Пры гэтым я не проста назіраў, як працуе той жа радыёпрыёмнік, было цікава разабрацца, з чаго ён зроблены, і хацелася ўдасканаліць яго. Нешта падказвалі настаўнікі, да чагосьці дадумваўся сам. У гэтай справе важна навучыцца чытаць схемы, тады на 80 % будзе вядома, як зроблена тое ці іншае электроннае прыстасаванне. У 1990-я гады пачаў больш шчыльна працаваць з электронікай, а з пачатку дзвюхтысячных пераключыўся на рамонт мабільных тэлефонаў, тэлевізараў і камп’ютараў. Гэты сегмент рынку знаходзіцца ў асноўным пад уплывам “прыватнікаў”, таму вырашыў распачаць сваю справу ў Бялынічах.